મુંબઈ, 29 ઑગસ્ટ : ફરી એક વાર જ્વલંત મુદ્દા ઉપર ફિલ્મ લઈને આપની સામે આવી રહ્યાં છે જાણીતા નિર્માતા-દિગ્દર્શક પ્રકાશ ઝા. ઝાની આ ફિલ્મનું નામ છે સત્યાગ્રહ. નામ ઉપરથી જ સ્પષ્ટ છે કે ફિલ્મ નરસાઈ ઉપર સારાઈના વિજયનો જ સંદેશ આપતી હશે. કોઈ કહે છે કે સત્યાગ્રહ 2જી કૌભાંડ આધારિત છે, કોઈક તેને સમાજવાદી અણ્ણા હઝારેના આંદોલન સાથે સાંકળે છે. કેટલાંક લોકો તેને મહાત્મા ગાંધી પ્રેરિત પણ માને છે, પણ આ બધાથી વિપરીત પ્રકાશ ઝા કહે છે કે તેમની ફિલ્મ કોઈ કૌભાંડ, અણ્ણા હઝારે કે મહાત્મા ગાંધીના સત્યાગ્રહ ઉપર આધારિત નથી. સત્યાગ્રહ ફિલ્મ દેશની વણસેલી વ્યવસ્થા પર આધારિત છે કે જેને લોકો જોશે અને અનુભવશે.